次韵答賈耘老
作者：蘇軾
朝代：宋

paragraphs: 五年一夢南司州，饑寒疾病爲子憂。
東來六月井無水，仰看古堰橫奔牛。
平生管鮑子知我，今日陳蔡誰從丘。
夜航爭渡泥水澀，牽挽直欲來瓜洲。
自言嗜酒得風痺，故鄉不敢居溫柔。
定將泛愛救溝壑，衰病不復從前樂。
今年太守真卧龍，笑語炎天出冰雹。
時低九尺蒼鬚髯，過我三間小池閣。
故人改觀爭來賀，小兒不信猶疑錯。
爲君置酒飲且哦，草間秋蟲亦能歌。
可憐老驥真老矣，無心更秣天山禾。